**NOTA DE PREMSA**

**SIGNATURA DE CONVENI ENTRE EL PAÍS D’ART I D’HISTÒRIA TRANSFRONTERER DE LES VALLS CATALANES DEL TEC I DEL TER, LA UNIVERSITAT DE PERPINYÀ VIA DOMITIA**

**I L’INSTITUT CATALÀ DE RECERCA EN PATRIMONI CULTURAL**

Dilluns 14 de Maig de 2018 a les 11:00h

Seu de l’Institut Català de Recerca en Patrimoni Cultural, Edifici de la Pia Almoina. Plaça de la Catedral 8, 3a planta. Girona.

El dilluns 14 de maig a les 11 h del matí a la seu de l’Institut Català de Recerca en Patrimoni Cultural es farà la signatura oficial del conveni a tres parts entre el País d’Art i d’Història Transfronterer de les Valls Catalanes del Tec i del Ter, representat pel seu President el Sr. Ramon ROQUÉ I RIU, la Universitat de Perpinyà Via Domitia representada pel Sr. Martin GALINIER, Vice-president delegat de la Universitat i Director del CRESEM, i l’Institut Català de Recerca en Patrimoni Cultural, representat pel seu Director, el Sr. Joaquim NADAL I FARRERAS. Aquest conveni es realitza sota el paraigües del projecte POTEFA Patrimc@t, del qual n’és el cap de fila el País d’Art i d’Història.

El País d’Art i d’Història Transfronterer és la primera entitat transfronterera que rep, el 2010, el segell atorgat pel Ministeri de la Cultura francès *Ville ou Pays d’Art et d’Histoire*. El 2016 aquesta associació de 31 municipis, 24 de francesos i 7 de catalans, esdevé el cap de fila d’un projecte europeu POCTEFA, el Patrimc@t, dotat amb 4M d’euros que es destinen a diferents projectes als pobles que en formen part.

Dins d’aquest projecte està prevista la realització d’onze intervencions escenogràfiques, deu de petites repartides pel territori en forma de xarxa, i una de més important que contempla també la rehabilitació d’una antiga fàbrica a Prats de Molló i que serà la futura seu del PAHT i que comportarà, a més de la instal·lació de les oficines de l’entitat, la creació d’un gran centre d’Interpretació de l’Arquitectura i del Patrimoni del territori (CIAP). Patrimc@t també inclou la realització d’una aplicació mòbil evolutiva que permeti posar en valor el patrimoni dels 31 pobles que formen part del País d’Art i d’Història.

És dins d’aquest projecte de Centre d’Interpretació en xarxa que el País d’Art i d’Història Transfronterer proposa un conveni a tres parts a la Universitat de Perpinyà Via Domitia i a l’Institut Català de Recerca en Patrimoni Cultural. Gràcies al conveni, aquestes dues entitats esdevenen la referència a nivell científic per al desenvolupament de les tasques de gestió, preservació, mediació i promoció del patrimoni que es realitzen des del País d’Art i d’Història Transfronterer. Així mateix, s’obra un ventall de possibilitats de col·laboració entre les tres entitats no només en el camp de la recerca i l’estudi científic del patrimoni, que el conveni busca promoure i dinamitzar en el territori del País d’Art i d’Història, si no que entre altres també permetrà una col·laboració estreta i la possibilitat de formació en pràctiques d’alumnes dels màsters de gestió del patrimoni respectius de la universitat i el vinculat a l’Institut, que a més podran ser acollits en pràctiques al País d’Art i d’Història.

Així, aquesta experiència transfronterera amb voluntat de crear territori i implementar-se al teixit social d’aquest fa un pas més en companyia de dos referents en la recerca científica i l’espai acadèmic d’ensenyament superior.

**Fons Europeu de Desenvolupament Regional (FEDER)**

El projecte PATRIMC@T ESTÀ COFINANÇAT AL 65% PEL Fons Europeu de Desenvolupament Regional (FEDER) a través del Programa Interreg V-A Espanya-França-Andorra (POCTEFA 2014-2020). l’objectiu de POCTEF és reforçar la integració econòmica i social de la zona fronterera Espanya-França-Andorra. El seu ajut es concentra en el desenvolupament d’activitats econòmiques, socials i mediambientals transfrontereres mitjançant estratègies conuntes a favor del desenvolupament territorial sostenible.

